text: Tusindvis af gæster trodsede regnen til Ribe Dyrskue 
  29 juli 2017 kl. 07.51
  Fredag blev Ribe Dyrskue afholdt for 152. gang. På trods af silende regn var mange mødt op for at kigge på dyrene. 
  Bevæbnet med paraplyer og regntøj trodsede tusindvis af gæster fredag regnen for at besøge Ribe Dyrskue.
  Det var 152. år, at dyrskuet blev afholdt på Hovedengen i Ribe. Det lokale landbrug viste sig frem, og mange gæster var mødt op for at kigge på de 36 udstillede racer, maskiner, agility og grisevæddeløb.
  Jens Christian, Tovholder, Ribe Dyrskue.: "Vi er helt sikre på, at der er rigtig mange byboere, der har haft en rigtig god dag hernede."
  Der skulle også have været afholdt VM i gummistøvlekastning, men på grund af en monsterstor regnbyge, måtte det udskydes. Tovholderen på dyrskuet tror dog ikke, at regnen har skyllet de besøgendes gode oplevelse væk.
  - Vi er helt sikre på, at der er rigtig mange byboere, der har haft en god dag hernede. Der er virkelig mange dyr at kigge på. Så byen og byens børn har kunnet komme ned og kigge på, hvordan landbruget er i dag, siger Jens Christian, Tovholder, Ribe Dyrskue.
  Der var 5200 betalende gæster og 9000 gæster i alt til Ribe Dyrskue. Arrangøren betegner det som tilfredsstillende i forhold til vejrsituationen.
  